**REFERAT FRA ÅRSMØTET I DSSV 2018**

De Sandvigske Samlingers Venner,

 onsdag 14.03.2018 i Auditoriet, Maihaugen.

Det var totalt ca. 40 personer tilstede da DSSVs leder Svend Strand ønsket velkommen til årsmøtet.

Innkalling og følgende dagsorden ble godkjent:

1. Årsmelding.
2. Regnskap og revisjonsberetning.
3. Fastsetting av kontingent, eventuelt delegasjonsvedtak i hht § 4.
4. Behandling av innsendte forslag.
5. Valg av styrets leder, 2 styremedlemmer og 2 varamedlemmer.
6. Valg av revisor.
7. Valg av medlemmer til valgkomité.
8. Presentasjon av status og planer for Stiftelsen Lillehammer Museum/Maihaugen.

Konstituering av møtet ble gjort med følgende valg:

- Dirigent: Per Bjørn Brandsæter

- Referent: Birgit Engesæter Madslien

- Til å underskrive protokollen: Ivar Kleiven og Helge Rindal.

1. **Årsmelding 2017**

Leder Svend Strand gikk gjennom årsmeldingen og trakk frem enkelte punkter derifra

.

Styrets sammensetning i 2017 har vært:

Svend Strand, leder valgt første gang 2013

Kristin Helland, nestleder valgt første gang 2013

Anne Lise Gjestvang valgt første gang 2014

Birgit Engesæter Madslien valgt første gang 2016

Svein Arne Rudi valgt første gang 2014

Svein Erik Besserud utnevnt av SLM 2016

Jostein Skurdal Maihaugens direktør

*Varamedlemmer:*

Erik Skjellerud, valgt første gang 2016

Anne-Mari Løken, valgt første gang 2017

Venneforeningens gave til Maihaugen. Svend Strand understreket at DSSV er en støtteforening for Stiftelsen Lillehammer Museum. DSSV gav i 2017 totalt 1.000.000 kr til vedlikehold på Maihaugen. Anders Sandvigs Museumspris, som har vært på 40 000 kr tidligere år, er vedtatt nedlagt, da det i 2017 ikke kom inn noen forslag på kandidater.

Hovedaktiviteter: Blant foreningens store aktivitet ble det særlig trukket fram følgende:

*Medlems-/venneturen:*

Årets tur gikk til Heidal og var svært interessant. Det er dog et problem at kapasiteten er for liten i forhold til antallet som ønsker å delta. Listene ble fulltegnet nesten umiddelbart etter påmeldingsåpning. Som i fjor ble det påmeldinger kun gjennom SMS eller e-post. Derved fikk vi «tidsstempling» av påmeldingene, og dokumenterte derved at de som først melder seg på får plass først, med de neste på venteliste.

Det kom spørsmål fra et medlem om det ikke kunne være mulig å finne et annet og bedre påmeldingssystem, alternativt at de som hadde fått blitt med på turen en 2 – 3 ganger før burde vike for nye deltagere. Saken ble diskutert. Man bruker den største buss som er tilgjengelig, dessuten meldes det erfaringsmessig avbud fra15-20 person og tilsvarende antall fra ventelista får tilbud.

Et annet synspunkt fra salen var at selv om det er trist at ikke alle interessenter får plass, så burde vi være stolte og glade for at medlemsturene er så populære.

*Maihaugbladet:*

Bladet har fått ny redaktør, nemlig Kristin Helland. Svend tok opp spørsmålet om antallet sider i bladet burde økes, uten at dette var sak for årsmøtet. Kristin fortalte at på baksiden av bladet får nå «tilliggende herligheter» (dvs. Aulestad, Bjerkebæk og snart Kunstmuseet) tilgang til å informere om sine aktiviteter.

Fra salen uttrykte Knut Korsæth håp om at papirutgaven av Maihaugbladet blir videreført. Så fortsatte han med: **«*Bladet har velskrevne artikler som det er en glede å lese – fortsett i dette sporet*!»**

Det ble bekreftet fra styreleder at så vil det bli også videre, både på papir og velskrevet.

*Torsdagsvennene:*

Svend uttrykte at Torsdagsvennene gjør et stort og viktig arbeid for Maihaugen, og at DSSV er stolte over den innsatsen de utretter. Et medlem spurte hva Torsdagsvennene gjør. Det ble besvart med at Torsdagsvennene er Maihaugens gode hjelpere! Ordningen begynte i 1993, og deltakerne utfører viktige arbeidsoppgaver for Maihaugen på frivillig basis. Kort fortalt er oppgavene:

Fotoregistrering og identifisering av foto

Bibliotekarbeid

Søm av tekstiler til bruk på Maihaugen

Avskriving av lydbånd

Transkribering av kilder i gotisk håndskreven skrift

Registrering av kirkebøker

Ordning av arkiver

Snekkerarbeid tilknyttet formidlingsoppgaver

Ordning av tekstilmagasinet

Andre naturlige oppgaver som dukker opp.

 - Og pakker Maihaugbladet for utsending

Det er populært å være torsdagsvenn. Omkring 40 spreke pensjonister har nå sitt virke på Maihaugen hver torsdag i hele vinterhalvåret.

*Spesialomvisninger:*

I 2017 har det vært arrangert ganske mange spesial-arrangementer for våre medlemmer, bl.a. Peer Gynt-vandring med Morten Jostad, omvisninger i Maihaugens magasiner og i Myttingstua. Videre fortalte Svend om et spennende tiltak, nemlig en «Historisk vandring i Lillehammers kunstnerstrøk», som skal gjennomføres i mai i år. Dette er et samarbeid mellom DSSV, SUS (Sigrid Undset Selskapet) og Kunstmuseet.

*Nytt medlemsregister.*

Svend oppfordret alle til å registrere sitt mobilnummer og sin e-post i dette registeret. Derved vil det være mye enklere for styret i DSSV raskt å informere medlemmene om alle tilbud og aktiviteter, for eks. om spesialarrangementer som tilbys. I tillegg vil dette gi styret mulighet til mer effektiv drift av foreningen.

I en sluttkommentar sa Svend at det er hyggelig og arbeidskrevende å være i styret i DSSV! Han takket Jostein Skurdal, hans stab og medlemmene for godt samarbeid!

Hele årsmeldingen ble enstemmig godkjent!

1. **Årsregnskap 2017 for DSSV**

Lederen orienterte.

*Revisorberetningen* sin konklusjon ble lest opp; alt var i følge god regnskapsskikk

Årsregnskapet 2017 ble godkjent!

1. **Fastsetting av kontingent for 2019**

Styret foreslo at kontingentene for 2019 skulle være den samme som i 2018, dvs:

Familiemedlemskap kr 750

Enkeltmedlemskap kr 450

Livsvarig medlemskap kr 7.500

Dette ble godkjent!

1. **Innkomne forslag**

Det var ikke noen innkomne forslag til behandling

1. **Valg av styre**

Valgkomitéens formann, Per Bjørn Brandsæter, la fram valgkomitéens forslag. Dette ble enstemmig vedtatt av årsmøtet.

Leder:

Svend Strand, gjenvalgt for 1 år første gang valgt i 2013

Styremedlemmer:

Kristin Helland, valgt for 2 år valgt første gangt i 2013

Anne Lise Gjestvang, valgt for 2 år valgt første gangt i 2014

Birgit Engesæter Madslien, ikke på valg valgt første gangt i 2016

Svein Arne Rudi, ikke på valg valgt første gangt i 2014

Jostein Skurdal (ikke valgt av DSSVs årsmøte) Maihaugenss direktør

Svein Erik Besserud utnevnt av SLM 2016

Varamedlemmer:

Anne-Mari Løken, valgt for 1 år første gang valgt i 2017

Christin Svegården valgt for 1 år første gang valgt i 2018

1. **Valg av revisor**

Svend Strand foreslo gjenvalg på revisor, Ernst & Young, som ble enstemmig valgt av årsmøtet.

1. **Valg av valgkomite**

Svend Strand foreslo gjenvalg på valgkomiteen som ble enstemmig valgt av årsmøtet:

Per Bjørn Brandsæter, Hilde Grøneng og Kari Slorbak

Den gjenvalgte lederen, Svend Strand, takket for fornyet tillit. Videre uttrykte Svend en takk til Erik Skjellerud for alt han har bidratt med som varamedlem til styret i DSSV.

1. **Presentasjon av status og planer for Stiftelsen Lillehammer Museum/Maihaugen.**

Stiftelsen Lillehammer Museums direktør, ***Jostein Skurdal*** ga en fyldig og interessant orientering og gjennomgang av status og planer på Maihaugen. Han takket for gaven fra DSSV for 2017 og fortalte at pengene var gått til nytt tak på Ødegårdstuen (fra bordtak til takstein), Øygarden hadde fått to nye torvtak og på Valbjørsetra ble det lagt varatak på to hus.

Videre gjennomgikk han de eksisterende planene som museet arbeider etter. Det viser at det er høy aktivitet og mange spennende og viktige prosjekter som skal skje også i de kommende år.

Det kom spørsmål fra salen om hus på Maihaugen som er planlagt flyttet. DSSV har ingen innsigelsesrett i slike saker. Styreleder sa at DSSV i sine vedtekter ikke har noen rett til å ha avgjørende påvirkning her, men lovet å få klarlagt det formelle grunnlaget her.

Styreleder takket til sist for fremmøtet.

Deretter var det hyggelig sammenkomst med kringle og kaffe i kafeen.

Lillehammer 20/3 - 2018

Birgit Engesæter Madslien

*(referent)*

\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

Helge Rindal Ivar Kleiven